A Bizottság 2789/1999/EK rendelete

(1999. december 22.)

a csemegeszőlő forgalmazási előírásának megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1257/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) A csemegeszőlő a 2200/96/EK rendelet I. mellékletében felsorolt olyan termékek körébe tartozik, amelyekre előírásokat kell megállapítani. A legutóbb a 888/97/EK rendelettel [3] módosított, a csemegeszőlő minőségi előírásainak megállapításáról szóló 1730/87/EGK bizottsági rendeletet [4] többször módosították, és az a továbbiakban nem képes biztosítani a jogi egyértelműséget.

(2) Az 1730/87/EGK rendeletet hatályon kívül kell helyezni, és az abban foglalt szabályokat újra kell fogalmazni. Ebből a célból, valamint a világpiac átláthatóságának megőrzése érdekében az Egyesült Nemzetek Európai Gazdasági Bizottságának (ENSZ/EGB) a romlandó termények szabványosításával és a minőség javításával foglalkozó munkacsoportja által a csemegeszőlő előírásaira tett javaslatokat figyelembe kell venni.

(3) Ezen előírás alkalmazásának célja, hogy megakadályozza a gyengébb minőségű termékek piaci értékesítését, összhangba hozza a termelést a fogyasztói követelményekkel, elősegítse a tisztességes versenyen alapuló kereskedelmi kapcsolatokat, és ezáltal javítsa a jövedelmezőséget.

(4) Az előírást minden értékesítési szinten alkalmazni kell. A nagy távolságra történő szállítás, a hosszabb raktározás és a különböző folyamatok, amelyeken a termékek keresztülmennek, a termékek biológiai fejlődése vagy viszonylag romlandó természete következtében bizonyos minőségromlást eredményeznek. Ezt a minőségromlást figyelembe kell venni az előírásnak a feladást követő értékesítési szinteken történő alkalmazásakor. Mivel az "extra" osztályba sorolt termékeket különös gonddal kell válogatni és csomagolni, esetükben mindössze a frissesség és a feszesség hiányát kell figyelembe venni.

(5) A különböző származású vagy fajtájú csemegeszőlőt tartalmazó kis csomagolások iránti kereslet egyre nő. Ezért ezt a megjelenési módot engedélyezni kell a csemegeszőlő tekintetében, és a jelölésekre irányadó rendelkezéseket ehhez kell igazítani.

(6) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 08061010 KN kód alá tartozó csemegeszőlő forgalmazási előírását a melléklet tartalmazza.

A 2200/96/EK rendeletben megállapított feltételeknek megfelelően az előírást minden értékesítési szinten alkalmazni kell.

A feladást követő szinteken azonban a termékek az előírástól eltérően a következő elváltozásokat mutathatják:

- a frissesség és a feszesség enyhe hiánya,

- a nem "extra" osztályba sorolt termékeknél – fejlődésük és romlandó természetük következtében – minőségük enyhe romlása.

2. cikk

Az 1730/87/EGK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a hatálybalépését követő hónap első napjától kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 22-én.

a Bizottság részéről

Franz Fischler

a Bizottság tagja

[1] HL L 297., 1996.11.21., 1. o.

[2] HL L 160., 1999.6.26., 80. o.

[3] HL L 163., 1987.6.23., 25. o.

[4] HL L 126., 1997.5.17., 11. o.

--------------------------------------------------

MELLÉKLET

A CSEMEGESZŐLŐRE VONATKOZÓ ELŐÍRÁS

I. A TERMÉK MEGHATÁROZÁSA

Ez az előírás a friss állapotban forgalomba kerülő, fogyasztásra szánt, Vitis vinifera L.-ből termesztett csemegeszőlő-fajtákra vonatkozik, az ipari feldolgozásra termesztett csemegeszőlő kizárásával.

II. MINŐSÉGI ELŐÍRÁSOK

Az előírás célja az értékesítésre előkészített és csomagolt csemegeszőlő minőségi követelményeinek meghatározása.

A. Minimumkövetelmények

Az adott minőségi osztályra vonatkozó külön előírásokra és megengedett eltérésekre is figyelemmel a fürtöknek és bogyóknak minden osztályban a következő tulajdonságoknak kell megfelelniük:

- egészséges; nem lehet romlóhibás vagy más minőségcsökkenés miatt fogyasztásra alkalmatlan,

- tiszta, gyakorlatilag minden látható idegen anyagtól mentes,

- kártevőktől gyakorlatilag mentes,

- kártevők okozta károsodástól gyakorlatilag mentes,

- nem természetes felületi nedvességtől mentes,

- idegen szagtól és/vagy íztől mentes.

Ezeken kívül a bogyók legyenek:

- épek,

- jó formájúak,

- jól fejlettek.

A napsütés okozta pigmentes elszíneződés nem tekinthető hibának.

A szőlőt gondosan kell leszedni.

A csemegeszőlő legyen megfelelően fejlett és érett. A csemegeszőlő fejlettsége és állapota olyan legyen, hogy:

- kibírja a szállítást és az árukezelést,

és

- megfelelő állapotban érkezzen rendeltetési helyére.

B. Osztályozás

A csemegeszőlő a következők szerint meghatározott három osztályba sorolható:

i. "Extra" osztály

Az ebbe az osztályba sorolandó csemegeszőlő kiváló minőségű legyen. A fürt alakja, fejlettsége és színe – a termőhely figyelembevételével – a fajtára jellemző legyen, és a fürt hibátlan legyen. A bogyók legyenek feszesek, a kocsányhoz jól kötődők, a fürtön egyenletesen elhelyezkedők és gyakorlatilag mindenütt hamvassággal fedettek.

ii. I. osztály

Az ebbe az osztályba sorolandó csemegeszőlő jó minőségű legyen. A fürt alakja, fejlettsége és színe – a termőhely figyelembevételével – a fajtára jellemző legyen. A bogyók legyenek feszesek, a kocsányhoz jól kötődők, hamvassággal lehetőleg jól fedettek. A fürtön a bogyók elhelyezkedése lehet kevésbé egyenletes, mint az "extra" osztályba sorolt csemegeszőlő esetében.

A következő enyhe hibák előfordulhatnak, ha azok nem rontják a termék általános megjelenését, minőségét, eltarthatóságát és csomagolt állapotban való megjelenését:

- enyhe alaki hibák,

- enyhe színeződési hibák,

- nagyon enyhe napperzselés, de csak a bogyók héján.

iii. II. osztály

Ebbe az osztályba sorolandó az olyan csemegeszőlő, amely nem felel meg a magasabb osztályok előírásainak, de a fenti minimumkövetelményeknek eleget tesz.

A fürt kisebb alaki, fejlettségi és színhibái megengedhetők, ha – a termőhely figyelembevételével – megőrzi a fajta lényeges tulajdonságait.

A bogyók legyenek megfelelően feszesek, a kocsányhoz jól kötődők és lehetőleg hamvassággal fedettek. A fürtön a bogyók elhelyezkedése szabálytalanabb lehet, mint az I. osztályba sorolt csemegeszőlőn.

A következő kisebb hibák azonban megengedhetőek, amennyiben nem rontják a termék általános megjelenését, minőségét és eltarthatóságát:

- alaki hibák,

- színeződési hibák,

- enyhe napperzselés, de csak a bogyók héján,

- enyhe nyomásfoltok,

- enyhe héjhibák.

III. A MÉRETRE VONATKOZÓ RENDELKEZÉSEK

A csemegeszőlőt méret szerint a fürt tömege alapján osztályozzuk.

A fürt legkisebb tömegét a növényházban és a szabad földön termesztett nagy-, illetve kisbogyójú szőlőfajták esetében az alábbi táblázat tartalmazza:

| Növényházban termesztett csemegeszőlő | Szabadföldön termesztett csemegeszőlő |

Nagybogyójú fajták | Kisbogyójú fajták |

"Extra" osztály | 300 g | 200 g | 150 g |

I. osztály | 250 g | 150 g | 100 g |

II. osztály | 150 g | 100 g | 75 g |

A növényházban termesztett és a szabadföldön termesztett nagy- és kisbogyójú fajták felsorolását a minőségi előírás függeléke tartalmazza.

Minden osztályban: a legfeljebb 1 kg nettó tömegű kis csomagolási egységek mindegyike tartalmazhat a feltüntetett tömeg beállításához egy kisebb fürtöt a táblázatban megadott, vonatkozó legkisebb tömegű fürtnél, azonban ennek a fürtnek meg kell felelnie az adott osztály többi követelményének.

Ha a jelölésen szereplő fajta neve nem szerepel a függelékben, akkor a nagybogyójú fajták legkisebb tömegét kell megkövetelni.

IV. A MEGENGEDETT ELTÉRÉSEKRE VONATKOZÓ RENDELKEZÉSEK

Minden csomagolási egység tartalmazhat olyan terméket, amelynek a minősége és a mérete megengedett mértékben eltér a feltüntetett osztály követelményeitől.

A. Minőségi eltérések

i. "Extra" osztály

A fürtök tömegének 5 %-a lehet olyan, ami nem felel meg az "extra" osztály előírásainak, de kielégíti az I. osztály követelményeit, kivételesen beleértve az I. osztály megengedett eltéréseit is.

ii. I. osztály

A fürtök tömegének 10 %-a lehet olyan, ami nem felel meg az I. osztály előírásainak, de kielégíti a II. osztály követelményeit, kivételesen beleértve a II. osztály megengedett eltéréseit is.

iii. II. osztály

A fürtök tömegének 10 %-a lehet olyan, ami sem a II. osztály előírásainak, sem a minimumkövetelményeknek nem felel meg – kivéve, ha a szőlő romlóhibás, vagy bármely más minőségromlás fogyasztásra alkalmatlanná teszi.

B. Méreteltérések

i. "Extra" osztály és I. osztály

A fürtök tömegének 10 %-a lehet olyan, ami nem felel meg az adott osztály méretelőírásainak, de eleget tesz a közvetlenül alatta lévő osztály előírásainak.

ii. II. osztály

A fürtök tömegének 10 %-a lehet olyan, ami nem felel meg az adott osztály méretelőírásainak, de 75 g-nál nagyobb.

V. A KÜLSŐ MEGJELENÉSRE VONATKOZÓ RENDELKEZÉSEK

A. Egyneműség

Minden csomagolási egység tartalma legyen egynemű, és csak azonos eredetű, fajtájú, minőségű és érettségű csemegeszőlőt tartalmazzon.

A legfeljebb 1 kg nettó tömegű kis csomagolási egységek esetében a szőlőfajta és az eredet egyneműsége nem követelmény.

Az "extra" osztályú csemegeszőlő esetében a fürt nagyságának és színeződésének közel egyneműnek kell lennie.

A csomagolási egységek látható része a teljes belső tartalmat tükrözze.

B. Csomagolás

A csemegeszőlőt úgy kell becsomagolni, hogy megfelelően védve legyen.

Az "extra" osztályban a fürtöket kizárólag egy rétegben elhelyezve szabad csomagolni.

A csomagolási egységek belsejében használt anyag legyen új, tiszta és olyan minőségű, hogy az a termékben semmilyen külső vagy belső elváltozást ne okozzon. Megengedett az egyéb anyagok, különösen a termék kereskedelmi jellemzőinek leírására szolgáló papír vagy bélyegzők alkalmazása, amennyiben a nyomtatás vagy a címkézés egészségre ártalmatlan festékkel, illetve ragasztóval történik.

A csomagolási egységek minden idegen anyagtól mentesek legyenek, de kivételt képez az a különleges megjelenés, amikor a fürtkocsányhoz tartozó legfeljebb 5 cm hosszú szőlővesszővel együtt csomagolják a fürtöt.

VI. A JELÖLÉSRE VONATKOZÓ RENDELKEZÉSEK

A csomagolási egységek egyazon oldalán olvashatóan, letörölhetetlenül és kívülről jól láthatóan az alábbi adatokat kell feltüntetni.

A. Azonosító adatok

- a csomagoló és/vagy forgalmazó neve és címe, vagy hivatalosan kiadott, illetve elfogadott kódjelzése. Kódjelzés alkalmazása esetében azonban a kódjelzés közvetlen közelében fel kell tüntetni a "csomagoló és/vagy forgalmazó" hivatkozást (vagy az ennek megfelelő rövidítést).

B. A termék megnevezése

- "csemegeszőlő", ha a csomagolási egység tartalma kívülről nem látható,

- a fajta, adott esetben a fajták neve.

C. A termék eredete

- a származási ország (vagy adott esetben országok) és, nem kötelezően, termesztési tájegység, illetve az ország, a régió vagy a helység neve.

D. Kereskedelmi előírások

- osztály.

E. Hivatalos ellenőrző jel (nem kötelező)

--------------------------------------------------